Høringssvar vedr. udvidelse af Viborgvej samt møde 23. oktober 2019 desangående.

Vi flyttede til Aarhus 1.4.2017 på Holmstruphøjvej. Området blev nøje udvalgt pga dets placering, let til by og let til motorvej via Viborgvej. Vi har begge arbejde, der gør, at vi kører på motorvej hver eneste dag.

Vi har altid set Viborgvej, som vores hovedtrafikåre ind til byen, og derfor mener vi at Holmstruphøjvej skal have tilslutning hertil og ikke til Jernaldervej.

Alle der bor i området er bekendt med, at Jernaldervej er en belastet trafikåre. Der er store gener forbundet med busholdepladserne (de holder på vejen og spærrer for yderligere trafik) Og der opstår hver eneste dag farlige situationer, da der jo er bilister der bliver frustreret over de lange køer og vælger at overhale i fuld fart. Ydermere bevirker forslaget om, at Holmstruphøjvej skal føres ud via Jernaldervej som en meget dårlig løsning, der medfører store risici. Set i lyset af at, der er to stisystemer med dobbeltrettet færdsel, som nu skal passeres. Der bliver altså passage gennem område med børneinstitutioner som i forvejen har problemer med til- og frakørsel. Stisystemet er endvidere et lukket/rekreativt område, hvor man forventer, at børn kan cykle til- og fra skole i sikkerhed. Det vil sige, at børnefamilier fratages denne sikkerhed. Hvad gør kommunen for at sikre vores børn! Har kommunen taget med i betragtning, at der i området med til- og frakørsel til børneinstitutionerne nu bliver en øget trafik fra Holmstruphøjvej. Bilister som helt sikkert vil blive utrolig frustreret over forholdene og måske endda så frustrerede, at der opstår farlige situationer, som kan gå ud over både børn og forældre og skolebørn på deres cykel.

Efter at have været i gennem tidligere korrespondancer omkring problematikken i det faktum at lukke tilkørsel til Viborgvej, er det uforståeligt for os som tilflyttere, at der ikke er projekteret mod nord, hvor der jo er færre boliger og færre der bliver berørt. Det virker som om en udvidelse mod nord omkring Sommervej og Havkærvej, vil kunne fjerne de udfordringerne, der er forbundet med pladsmanglen ved en tilslutning mellem Holmstruphøjvej og Viborgvej. Endvidere kan vi jo se, at lokalplanen for området skal ændres, og at der op til flere gange er blevet lovet en forbedring af tilkørsel til Viborg og ikke som det nuværende forslag, som helt klar giver en forringelse.

Det fremgik klart på mødet den 23. oktober, at den forsinkelse, der vil blive for de bilister, der skal holde for rødt ved Holmstruphøjvej, vægtede meget højt. Har kommunen taget i betragtning, at en stor del af de bilister, der kommer til at holde ved Holmstrupvej alligevel kan komme til at holde for yderligere 2 kryds før de kommer til ringvejen. Så de få sekunder, de kan komme til at holde ved Holmstruphøjvej kan faktisk, hvis lysreguleringen indstilles korrekt, måske bevirke, at de ikke skal holde ved de to næste kryds. Og er forsinkelsen virkelig af en sådan grad, at den vægter højere end trafiksikkerhed og menneskeliv!

Vi befinder os altså i et samfund, hvor vi mennesker desværre ofte mener, at vi har for travlt og derved tilsidesætter færdselsloven. En lysregulering derimod virker umiddelbart mere forebyggende end en løftet pegefinger til de bilister der allerede i dag ikke respekterer færdselsloven på Jernaldervej.

Afrundingsvis vil jeg sige, at på høringsmødet den 23.10.19 hvor vi var rigtig mange fra området, sad vi med følelsen af, at trods gode argumenter og forslag, blev de ofte afvist med: det er jo ikke os der beslutter, det er politikkerne. Ja ganske vist sandt; men det er dog de to herrer fra magistraten, der foreligger de forskellige muligheder for politikerne og det er jeg ikke tryg ved!